钦定古今图书集成/理学汇编/经籍典/第059卷 > 周
## 钦定古今图书集成/理学汇编/经籍典/第059卷 > 周

### 文王周公作周易

按《易系辞》。“《易》之兴也。其于中古乎。”

〈注〉《正义》：《连山》起于神农，《归藏》起于黄帝，《周易》起于文王及周公，此谓《周易》也。　又《正义》云：“案《世谱》等群书，神农一曰连山氏，列山氏，黄帝一曰归藏氏，并是代号。《周易》以文王所演，故谓之《周易》，犹《周书》《周礼》以别馀代，故《易纬》云‘因代以题周’”是也。一说卦辞、爻辞并文王作，一以为《爻辞》，多文王后事。〈王用亨于岐山箕子之明夷〉马融、陆绩等以为卦辞文王爻辞，周公今依而用之。

按：《周礼春官》太卜“掌三《易》之法”，三曰《周易》，经卦皆八，
别皆六十有四。

〈注〉文王《易》也。

簭人掌三《易》，以辨九簭之名，三曰《周易》。
按《史记周本纪》：西伯盖即位五十年，其囚羑里，盖益
《易》之八卦为六十四卦。

按：《史记日者传》：“司马季主曰：‘周文王演三百八十四
爻而天下治’。”

按：《玉海》朱震曰：“文王作《易》。以乾坤坎离为上篇之用。
以艮兑震㢲为下篇之用。”姚信曰。连山氏。〈神农〉得《河图》，
夏人因之，曰“连山”，归藏氏。〈黄帝〉“得《河图》，商人因之，曰《归
藏》。伏羲氏得《河图》，周人因之，曰《周易》。”王洙曰：“伏羲得
《河图》，夏后因之，曰《连山》。黄帝得《河图》，商人因之，曰《归
藏》《列山氏》。”〈神农〉得《河图》，周人因之，曰《周易》。斯乃杜子春
之所凭，姚信之言，所从传者异耳。张行成曰：“伏羲始
画八卦，是为先天。有图象而未有书。夏曰《连山》，天《易》
也。商曰《归藏》，地《易》也。有法数而未有书。文王曰：《周易》，
人《易》也，始有书矣。伏羲先天，示《易》之体，故孔子谓之
作《八卦》；文王后天，明《易》之用，故子云谓之重六爻。”

### 敬王之世孔子始作十翼

按《史记孔子世家》：“孔子晚而喜《易》，序《彖》《系》《象》《说卦》
《文言》。读《易》，韦编三绝，曰：‘假我数年若是，我于《易》则彬彬
矣’。”〈按孔子系易为敬王三十一年以前哀公十四年以前事〉
按正义《序易序卦》也。夫子作《十翼》，谓《上彖》《下彖》《上象》
《下象》《上系》《下系》《文言》《序卦》《说卦》《杂卦》也。文王既由六
十四卦分为上下篇，先后之次，其理不易，孔子就上、
下二经，各序其相次之义。

按扬子《法言》：“宓牺氏绵络天地，经以八卦，文王附六
爻，孔子错其象而彖其辞，然后发天地之藏，定万物
之基。”

按：陆德明《易释文》：“‘孔子作《彖辞》《象辞》《文言》《系辞》《说卦》
《序卦》《杂卦》，谓之《十翼》’。班固曰：‘孔子晚而好《易》，读之韦
编三绝而为之传。《传》即《十翼》也’。”

〈注〉先儒说重卦及爻辞为《十翼》不同。